Reprezentanții sindicatelor protestează în Piața Victoriei și cer demisia întregului Guvern.
În Piața Victoriei, sute de oameni au cerut demisia Guvernului României. Decizia provoacă tensiune în Coaliția de guvernare. Dacian Cioloș califică drept "inacceptabilă" decizia Premierului Cîțu.
În timp ce Vlad Voiculescu era demis, în fața Guvernului României, protestatarii sindicatelor din România, în frunte cu Cartel Alfa, cereau demisia întregului Guvern. Vestea că Voiculescu nu mai e la guvernare evident că i-a încântat. Nu s-au oprit, însă, la scandări cu "demisia". S-au întors cu spatele la Guvern și le-au arătat miniștrilor dosul. Premierul Florin Cîțu l-a demis pe ministrul Sănătății Vlad Voiculescu. Alături de Vlad Voiculescu, a fost demisă și Andreea Moldovan, secretar de stat în Ministerul Sănătății. Vicepremierul Dan Barna ar fi refuzat interimatul la Ministerul Sănătăţii, au declarat pentru Aleph News surse politice. Astfel, portofoliul Sănătăţii este acum la premierul Florin Cîţu.